
РЕШЕНИЕ
№ РС-49-24-057

	Днес, 17.06..2024 г., Комисията за противодействие на корупцията /КПК/, в състав:

Заместник-председател: Антон Славчев
Член: Антоанета Цонкова
Член: Пламен Йоцов
	Член: Силвия Къдрева

У С Т А Н О В И:

	Производството е по реда на чл. 89 ал. 1, пр. 1 от Закона за противодействие на корупцията (ЗПК), образувано въз основа на Решение за образуване на производство за конфликт на интереси № КИ-060/26.02.2024 г. на Комисия за противодействие на корупцията (КПК) по сигнал с рег. № С-49/23.01.2024 г.
	Производството е образувано срещу Мариана Цекова – заместник-кмет на Община С.
	По същество в сигнала се излагат твърдения за това, че Мариана Цекова в качеството си на заместник-кмет на Община С. покровителства строителната фирма на Ю. И., в която нейният брат е назначен за началник на строителните обекти на територията на общината. В съседство на поземлен имот с идентификатор 67653.918.143 по КККР на гр. С., върху улица, която е общинска собственост, се извършват строителни дейности, изразяващи се в разкопаване на шахти и канали, подготвяне на арматури и кофражи,  без съответните разрешения за това. При направено запитване в Дирекция „Строителство, инфраструктура, околна среда и стопанисване на горите“ към Община С. е получен отговор, че за тази част от терена няма издавано разрешение за строеж, но е имало предприета процедура за промяна на ПУП-ПРЗ в кв. 12, която е на етап предложение за изменение на плана. От страна на РДНСК – С. също официално не било издавано разрешение за строеж.
	Към сигнала, като доказателство е приложен снимков материал и кореспонденция, водена с общинска администрация С.
	От председателя на ПК за предотвратяване и установяване на конфликт на интереси към Общински съвет С. са изискани  и с писмо с вх.№ КПК-1430-1/21.03.2024 г. на КПК са представени: трудов договор на Мариана Цекова, длъжностна характеристика на заеманата длъжност, сигнал с вх. № ДЛ000312/11.01.2024 г. ведно с цялата кореспонденция по преписката.
	
	От управителя на “*********“ ЕООД са изискани с писмо с вх.№ КПК-1430-15/30.04.2024 г. на КПК и са представени: писмо с изх.№ ДЛ005858/23.08.2023 г. на Община С., Договор за продажба на обекти чрез конкурс от 27.05.1998 г., сключен между Община С. и дружеството „*********“ ООД, Договор за продажба на обект – частна общинска собственост чрез преговори с потенциален купувач от 28.06.2001 г., сключен между Община С. и дружеството „*********“ ООД, Заповед № 292/15.03.2002 г. на кмета на Община С., Договор за учредяване право на пристрояване и надстрояване върху общински недвижим имот – частна общинска собственост от 26.05.2005 г., сключен между Община С. и дружеството „*********“ ООД, Решение № 5 от 19.12.2002 г. на Софийски градски съд, План за преобразуване на „*********“ ООД от 25.10.2021 г., Учредителен акт на ЕООД „*********“  от 07.08.2023 г.,  Удостоверение с изх. № 20230217153031/17.02.2023 г. на Агенция по вписванията, Съгласие от „*********“ АД от 07.08.2023 г., Схема № 15-955149-04.09.2023 г. на АГКК, Нотариален акт за покупко-продажба на недвижим имот от 12.07.2023 г., Схема № 15-881721-15.08.2023 г. на АГКК, Схема № 15-881714-15.08.2023 г. на АГКК, Схема № 15-881717-15.08.2023 г. на АГКК, Схема № 15-881732-15.08.2023 г. и Договор за довършителни и обезопасителни дейности на обект: „*********“ от 01.01.2024 г., сключен между „*********“ ЕООД и „*********“ ЕООД. 
	Председателят на ПК за предотвратяване и установяване на конфликт на интереси към Общински съвет С. с писмо с вх.№ КПК-1430-18/06.06.2024 г. на КПК, удостоверява, че за извършената проверка на строеж „Подпорна стена“ в ПИ с идентификатор № 67653.918.138 – общинска собственост, не е съставян акт за определяне на състава на работната  група извършила проверката, както и че не е съставяна заповед за премахване на незаконния строеж.
	Служебно е извършена справка в Регистър НБД „Население“, в Търговски регистър и регистъра на юридическите лица с нестопанска цел на Агенция по вписванията (ТРРЮЛНЦ) и в Регистъра на уведомленията за трудовите договори и уведомления за промяна на работодател на Националния осигурителен институт (НОИ).

От събраните в хода на административното производство доказателства Комисията установи следното от фактическа страна:

	Сигналът е подаден от лице, с посочени три имена, адрес и е подписан.
	Мариана Цекова заема длъжността „заместник-кмет“ на Община С. по силата на трудов договор № 227/31.10.2013 г., сключен на основание чл. 67, ал. 1, т. 1 и чл. 70 от КТ с кмета на Община Смолян, считано от 01.10.2013 г.
	От извършената справка в ТРРЮЛНЦ се установява, че Ю. С. И. е едноличен собственик и управител на дружеството “ *********“ ЕООД с ЕИК *********. Дружеството е с предмет на дейност: строителство, ремонт и поддържане на пътища и пътни съоръжения, градски комуникации и инфраструктури.
	От извършената справка в Регистъра на уведомленията за трудовите договори и уведомления за промяна на работодател на НОИ се установява, че П. А. С. заема длъжността „ръководител район С.“ в дружеството “ *********“ ЕООД от 26.03.2018 г.
	От извършената справка в Регистър НБД „Население“ се установява, че П. А. С. е брат на Мариана Цекова.
	Дружеството „*********“ ЕООД с ЕИК ********* е с едноличен собственик на капитала „*********“ АД и управител Д. Ю. И.
	С Нотариален акт за покупко-продажба на недвижим имот № 31, том II, рег.№ 1765, дело 221 от 2023 г. от 12.07.2023 г. дружеството „*********“ ЕООД, представлявано от пълномощника П. А. С., като продавач, продава на дружеството „*********“ ЕООД, представлявано от пълномощника П. А. С., като купувач сграда, разположена в поземлен имот с идентификатор 67653.918.138, представляваща източна част от Търговски комплекс „*********“, находящ се в квартал 12 по ЗРП на гр. С.
	С писмо с изх. № ДЛ005858/23.08.2023 г. на кмета на Община С. уведомява управителя на „*********“ ЕООД, че във връзка с множество сигнали от жители на гр. С. е необходимо в спешен порядък да предприеме обезопасителни действия на подхода от таксиметровата пиаца и да подсигури допълнителен подход откъм западната страна на притежаваните от дружеството сгради. Необходимо е да извърши действия, които да подсигурят живота и здравето на хората преминаващи около сградите, които са изоставени от дълго време. Както и за това, че финансов ресурс в Община С. за подобни действия не са предвидени, поради което в качеството му на собственик, следва да бъдат извършени за сметка на дружеството.
	С Договор за довършителни и обезопасителни дейности на обект: „*********“ от 01.01.2024 г., сключен между „*********“ ЕООД - Възложител и „*********“ ЕООД - Изпълнител, Възложителят възлага, а Изпълнителят се задължава срещу възнаграждение да извърши довършителни и обезопасителни работи, на обект: „*********“. Срокът за изпълнение на предмета на договора е двадесет и четири месеца, считано от датата на подписването му. Възложителят се задължава да заплати на Изпълнителя цена съгласно предварително договаряне, като начина и срока на плащане ще бъдат допълнително писмено договорени между страните, с подписване на анекс към договора.
	На 11.01.2024 г. в Община Смолян е постъпил сигнал с вх. № ДЛ000312/11.01.2024 г. относно незаконно строителство, извършвано в имот с идентификатор 67653.918.754, съседен на имот с идентификатор 67653.918.143 по КККР на гр. С., изразяващо се в извършване на  изкопни дейности, свързани с изграждането на подпорна стена. Видно от поставената резолюция върху сигнала, същият е разпределен на Мариана Цекова, която от своя страна с резолюция го насочва към инж. Щ.
	Видно от публикуваната на сайта на Община С. структура на общинска администрация – Смолян инж. Й. Щ. заема длъжността директор на Дирекция „Устройство на територията“ в Община С.
	С Удостоверение с изх.№ 5/25.01.2024 г. Община С. удостоверява, че поземлен имот с идентификатор 67653.918.754, с начин на трайно ползване „за друг поземлен имот за движение и транспорт“ при граници: 67653.918.138, 67653.918.761, 67653.918.142, по КККР на гр. С. е публична общинска собственост.
	С Констативен акт № 1 от 23.01.2024 г., работна група в състав: З. П. – главен експерт в Дирекция „СИОС и СГ“, инж. И. Х. – директор на Дирекция „СИОС и СГ“ и А. У. – главен специалист в Община С. са извършили проверка на място, при която са констатирали:
	-поземлен имот с идентификатор 67653.918.754 по КККР на гр. С., с трайно предназначение на територията: улична регулация, с начин на трайно ползване: улица е общинска собственост,
	- строежът представлява подпорна стена (г-образна) с размери в план: дължина – 16.6. м./8.60 м., височина – 4.20/2.60/1.40 м. с дебелина 0.30 м., разположена изцяло в улична регулация. Строежът е извършен без необходимите по ЗУТ строителни книжа (одобрени проекти, разрешение за строеж, протокол за откриване на строителна площадка и определяне на строителна линия и ниво). Строежът е извършен в нарушение и несъответствие с предвижданията на действащия Подробен устройствен план на гр. С., което квалифицира строежа като незаконен по смисъла на чл. 225, ал. 2, т. 1 и 2 и т. 6 от ЗУТ. Предвид установените нарушение и посочените нормативни разпоредби, констативеният акт е основание за започване на административно производство по реда на чл. 223, ал. 1 от ЗУТ и за издаване на заповед по чл. 224а, ал. 1 от ЗУТ, и заповед за премахване по реда на чл. 225а, ал. 1 от ЗУТ.
	С Констативен акт № 2 от 28.01.2024 г., работна група в състав: З. П. – главен експерт в Дирекция „СИОС и СГ“, инж. И. Х. – директор на Дирекция „СИОС и СГ“ и А. У. – главен специалист в Община С. са извършили проверка на място, при която са констатирали, че строител на подпорната стена е дружеството „*********“ ООД, като възложител и строителен надзор не се установява. Строежът е извършен без необходимите по ЗУТ строителни книжа (одобрени проекти, разрешение за строеж, протокол за откриване на строителна площадка и определяне на строителна линия и ниво). Строежът е извършен без отстъпено право на строеж от собственика на поземления имот и без промяна на неговото предназначение с цел застрояване. Строежът е извършен в нарушение и несъответствие с предвижданията на ПУП и ОУП на гр. С., което квалифицира строежа като незаконен по смисъла на чл. 225, ал. 2, т. 1, т. 2 и т. 6 от ЗУТ.
	Видно от известието за доставяне, Констативен акт № 2 от 28.01.2024 г. е връчен на дружеството „*********“ ЕООД на 08.03.2024 г.
	
	
При така установената фактическа обстановка Комисията стигна до следните правни изводи:

	Сигналът е подаден от лице, идентифицирано по реда на чл. 15, ал. 2, т 1 от ЗЗЛПСПОИН във връзка с чл. 63 от ЗПК.
	За да е осъществен конфликт на интереси по смисъла на чл. 70 от Закона за противодействие на корупцията (ЗПК), трябва да са налице три кумулативни предпоставки: лице, заемащо висша публична длъжност, респективно публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
	Легалните дефиниции на понятията частен интерес и облага се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
	Мариана Цекова, в качеството си на заместник-кмет на Община С. е лице, заемащо публична длъжност по смисъла на чл. 6, ал. 1, т. 32 от ЗПК.
	Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на § 1, т. 9 от ДР на Закона за противодействие на корупцията (ЗПК), предопределен от възможността за реализиране на материална или нематериална облага, както и възможността този интерес да повлияе върху безпристрастното и обективно изпълнение на правомощията по служба на лицето, заемащо публична длъжност, като тези обстоятелства трябва да бъдат установени по несъмнен начин към момента на извършване на нарушение на разпоредбите на Глава VIII, Раздел II от ЗПК.
	Съгласно разпоредбата на § 1, т. 9, б. „а“ от ДР на ЗПК „Свързани лица“ са съпрузите или лицата, които се намират във фактическо съжителство, роднините по права линия, по съребрена линия – до четвърта степен включително и по сватовство – до втора степен включително, а съгласно § 1, т. 9, б. „б“ от ДР на ЗПК „Свързани лица“ са физически или юридически лица, с които лицето, заемащо публична длъжност, се намира в икономически или политически зависимости, които пораждат основателни съмнения в неговата безпристрастност и обективност. 
	Установеното обстоятелство, че Мариана Цекова е сестра на П. А. С., обуславя свързаност  между тях по смисъла на § 1, т. 9, б. „а“ от ДР на ЗПК.
	От извършената справка в Регистъра на уведомленията за трудовите договори и уведомления за промяна на работодател на НОИ се установява, че П. А. С. заема длъжността „ръководител район С.“ в дружеството “ *********“ ЕООД от 26.03.2018 г., чийто едноличен собственик и управител е Ю. И.
	От извършена справка в ТРРЮЛНЦ не се установява Мариана Цекова да e свързано лице по смисъла на § 1, т. 9, б. „б“ от ДР на ЗПК с Ю. С. И., от което следва, че не се намират в икономически зависимости с него, поради липсата на общи участия в търговски дружества или в управителни и контролни органи на такива. Също така обстоятелството, че нейният брат П. А. С. е в трудово правоотношение с дружеството “ *********“ ЕООД също не поражда свързаност под формата на икономически зависимости между Мариана Цекова и търговското дружество.
	 При наличието на първия елемент от състава на конфликта на интереси – лице заемащо публична длъжност, определящо за съществуването на такъв в конкретния случай е упражняването на правомощия по служба от страна на лицето, заемащо публична длъжност и частен интерес - негов или на свързано с него лице, при наличието на който следва да са осъществени съответните правомощия.
	Съгласно т. 3 „Основна цел на длъжността“ от длъжностната характеристика на Мариана Цекова, заемаща длъжността „заместник-кмет“ на Община С. е да ръководи пряко дейността на дирекция „Строителство, инфраструктура, околна среда и стопанисване на горите“ и звената към нея – „Транспорт и пътища“, „Ветеринарно лечебно заведение – амбулатория“ и „Поддръжка на общинската собственост“, Дирекция „Устройство на територията“, а съгласно т. 5 Координира и контролира дейността на ресорните дирекции и звена към тях.
	В хода на производството е установено, че на 11.01.2024 г. в изпълнение на служебните си задължения, произтичащи от длъжностната си характеристика Мариана Цекова, в качеството си на заместник-кмет на Община С. и лице, заемащо публична длъжност по смисъла на чл. 6, ал. 1, т. 32 от ЗПК, във връзка с постъпил сигнал с вх. № ДЛ000312/11.01.2024 г. относно незаконно строителство в имот с идентификатор 67653.918.754 със своя резолюция е насочила същият към директор на Дирекция „Устройство на територията“ в Община С.
	По своята същност поставената резолюцията върху постъпилата жалба представлява властническо волеизявление на административен орган в кръга на правомощията му по служба, в конкретния случай свързани с осъществяване на ръководни функции по отношение на Дирекция „Устройство на територията“ в Община С.
	В резултат на извършена проверка по постъпилия сигнал, служители на общинска администрация С. на 23.01.2024 г. и на 28.01.2024 г. са извършили проверка на място и в кръга на служебните си правомощия са изготвили Констативен акт № 1 от 23.01.2024 г. и Констативен акт № 2 от 28.01.2024 г., с които са констатирали, че строител на подпорната стена е дружеството „*********“ ООД, както и това, че строежът е извършен в нарушение и несъответствие с предвижданията на ПУП и ОУП на гр. С., което квалифицира същия като незаконен по смисъла на чл. 225, ал. 2, т. 1, т. 2 и т. 6 от ЗУТ.
	Обстоятелството, че между Мариана Цекова и дружеството “ *********“ ЕООД не е налице свързаност под формата на икономически зависимости по смисъла на § 1, т. 9, б. „б“ от ДР на ЗПК, както и на свързаност по смисъла на § 1, т. 9, б. „а“ от ДР на ЗПК между нея и Ю. С. И. - управител и едноличен собственик на капитала на дружеството, изключва наличието на частен интерес на Мариана Цекова, в качеството й на заместник-кмет на Община С. при процедирането на сигнал с вх. № ДЛ000312/11.01.2024 г. с поставената резолюция.
	Предвид изложеното се налага извода, че при упражняване на правомощията си по служба, като заместник –кмет на Община С. с ресор „Устройство на територията“ в Община С. свързани с процедирането на сигнал с вх. № ДЛ000312/11.01.2024 г., относно незаконно строителство в имот с идентификатор 67653.918.754 по КККР на гр. С. са налице два от елементите на състава на конфликт на интереси по чл. 70 от ЗПК, а именно: лице, заемащо публична длъжност и упражнени от него правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията по служба на лицето, заемащо публична длъжност, в случая Мариана Цекова, в качеството й на заместник-кмет на Община С.
	Липсата на частен интерес при упражняването на правомощията или задълженията й по служба, изключва наличието на нарушение на разпоредбите на Глава VIII, Раздел II от ЗПК от страна на Мариана Цекова, в качеството й на лице, заемащо публична длъжност по смисъла на чл. 6, ал. 1, т. 32 от ЗПК.
	Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на частен интерес, неин или на свързано с нея лице по отношение на Мариана Цекова, в качеството й на заместник-кмет на Община С.

	Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал. 2 от ПЗР на ЗПК,

РЕШИ:

	НЕ УСТАНОВЯВА конфликт на интереси по отношение на Мариана Цекова с ЕГН *********, заместник-кмет на Община С. и лице, заемащо публична длъжност по смисъла на чл. 6, ал. 1, т. 32 от ЗПК, във връзка с процедирането на сигнал с вх. № ДЛ000312/11.01.2024 г. с поставянето на резолюция, поради липса на частен интерес – неин или на свързано с нея лице по смисъла на § 1, т. 9 от ДР на ЗПК.
	
	Препис от Решението да се изпрати на Окръжна прокуратура С., с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове.

